टूर्नामेंट के लिए शुक्रवार को निकाले गए ड्रॉ के मुताबिक़ 13 बार के ग्रैंड स्लैम चैंपियन और शीर्षवरीय नडाल को पहले राउंड में ऑस्ट्रेलिया के बर्नार्ड टॉमिच से भिड़ना है.नडाल ने साल 2011 में टॉमिच को शिकस्त दी थी, लेकिन तबसे इस ऑस्ट्रेलियाई खिलाड़ी के खेल में काफ़ी निखार आ चुका है.टॉमिच हाल ही में सिडनी इंटरनेशनल के सेमीफ़ाइनल में पहुँचे थे और स्थानीय दर्शकों के सामने नडाल को कड़ी चुनौती देने में सक्षम हैं.अगर नडाल शुरुआती बाधा पार कर जाते हैं, तो तीसरे दौर में उनका सामना 25वीं सीड फ्रांस के गेल मोंफिल्स से और चौथे दौर में 16वीं सीड जापान के केई निशिकोरी से हो सकती है.क्वार्टर फ़ाइनल में उनकी भिड़ंत पांचवीं सीड और पूर्व यूएस चैंपियन अर्जेंटीना के जुआन मार्टिन डेल पोत्रो से हो सकती है.तीन बार के चैंपियन और दूसरी सीड सर्बिया के नोवाक जोकोविच को अपेक्षाकृत आसान ड्रॉ मिला है और पहले दौर में उनके सामने 90वीं रैंकिंग के लुकास लेको की चुनौती रहेगी.जोकोविच की असली परीक्षा क्वार्टर फ़ाइनल में होगी, जहाँ उनके सामने आठवीं सीड स्विटजरलैंड के स्टेनिस्लास वावरिंका चुनौती पेश कर सकते हैं.विंबलडन चैंपियन ब्रिटेन के एंडी मरे को रिकॉर्ड 17 बार के ग्रैंड स्लेम विजेता स्विटजरलैंड के रॉजर फ़ेडरर के साथ निचले हाफ़ में रखा गया है.मरे के सामने पहले दौर में 112वीं रैंकिंग के जापान के गो सोएदा की चुनौती होगी, जबकि चौथे दौर में उनकी भिड़ंत 13वीं सीड अमरीका के जॉन इस्नर से हो सकती है.अगर कोई उलटफेर नहीं हुआ तो क्वार्टर फ़ाइनल में मरे और फ़ेडरर आमने-सामने होंगे.पिछले सत्र में निराशाजनक प्रदर्शन करने वाले दुनिया के पूर्व नंबर एक खिलाड़ी फ़ेडरर के सामने पहले दौर में ऑस्ट्रेलिया के वाइल्ड कार्ड प्रवेशी जेम्स डकवर्थ की चुनौती रहेगी और फिर चौथे दौर में उनका सामना दसवीं सीड फ्रांस के जो विल्फ़्रेड सोंगा से हो सकता है.महिला एकल में दुनिया की नंबर एक खिलाड़ी अमरीका की सरीना विलियम्स का पहले दौर में स्थानीय खिलाड़ी एश्ले बार्टी से मुक़ाबला होगा.सरीना ने 17 ग्रैंड स्लेम ख़िताब जीते हैं, जिनमें पाँच ऑस्ट्रेलियन ओपन ख़िताब शामिल हैं.शीर्षवरीय सरीना की पहली कड़ी परीक्षा चौथे दौर में होगी, जहां उनके सामने ऑस्ट्रेलिया की सामंता स्तोसुर की चुनौती हो सकती है.गत दो बार की चैंपियन बेलारूस की विक्टोरिया अज़ारेंका का पहले दौर में स्वीडन की जोहाना लारसन से मुक़ाबला होगा.अगर कोई उलटफेर नहीं हुआ, तो चौथे दौर में उनके सामने 13वीं सीड अमरीका की स्लोएन स्टीफंस की चुनौती रहेगी.तीसरी सीड रूस की मारिया शारापोवा अमरीका की बिथानी माटेक सेंड्स के ख़िलाफ़ अपने अभियान की शुरुआत करेंगी.क्वार्टर फ़ाइनल तक उनकी राह आसान लगती है. अंतिम आठ में उनकी भिड़ंत आठवीं सीड और दुनिया की पूर्व नंबर एक खिलाड़ी सर्बिया की येलेना यांकोविच से हो सकती है.गत उप विजेता और चौथी सीड के सामने पहले दौर में क्वालीफ़ायर की चुनौती रहेगी. क्वार्टर फ़ाइनल में उनका सामना पूर्व विंबलडन चैंपियन चेक गणराज्य की पेत्रा क्वितोवा से हो सकता है.(बीबीसी हिन्दी के 



एंड्रॉएड ऐप के लिए 



यहां क्लिक करें. आप हमें 



फ़ेसबुक और 



ट्विटर पर भी फ़ॉलो कर सकते हैं.)